《百字令 赠徐宝幢即题其诗词集》
清代·赵庆熹

仰天不语，怪无端而笑，无端而涕。杯酒未干双剑跳，看尔悲歌斫地。

锄下黄金，床前阿堵，短尽英雄气。不妨狂语，诸君浪得名耳。

可怜豪竹哀丝，中年多感，坐作青毡计。斗大鹅笼愁闷煞，那得伸腰卧起。

李贺心肝，刘郎髀肉，无限悲凉意。此中有恨，人生难得知己。

作者简介：（约公元一八四O年前后在世）字秋舲，浙江仁和人。生卒年均不详，约清宣宗道光二十年前后在世。性倜傥，工诗词，家贫好读书。第道光进士。迟回二十年，选延川知县，不果往。改金华教授，亦末履任。庆熹工诗词散曲，著有《楚游草》、《蘅香馆诗稿》、《香消酒醒词》及《香消酒醒曲》，并传于世。